Қазақстан Республикасының Қарулы күштеріне 20 жыл медалі

«Қазақстан Республикасының Қарулы Күштеріне 20 жыл» медалі — Қазақстан Республикасы Президентінің 2011 жылғы 10 қазандағы № 159 Жарлығымен Қазақстан Республикасының қарулы күштері үшін тағайындалған Қазақстан Республикасының мемлекеттік марапаты.

 Медал туралы ереже 
 Мерейтойлық медалмен 2012 жылғы 7 мамырға қарай Қазақстан Республикасы Қарулы Күштерінде әскери борышын үлгілі атқарған және қызметінде оң мінезделген әскери қызметшілер мен Қазақстан Республикасы Қарулы Күштерінің құрылысына елеулі үлес қосқан басқа да тұлғалар марапатталады.
 Мерейтойлық медалмен марапаттауға өтінімдерді беру және қарау тәртібін Қазақстан Республикасының Қорғаныс министрі айқындайды.
 Мерейтойлық медальді Қазақстан Республикасы Президентінің атынан: Қазақстан Республикасының Қорғаныс министрі, Қазақстан Республикасы Қорғаныс министрлігі Штабтар басшылары комитетінің төрағасы және Қазақстан Республикасының Қорғаныс министрінің орынбасарлары, Қорғаныс министрлiгiнiң құрылымдық бөлiмшелерiнiң, бас басқармалардың басшылары, құрамалардың бас қолбасшылары, әскери бөлiмдерiнiң және Қазақстан Республикасы Қарулы Күштерiнiң өңiрлiк қолбасшылықтарының қолбасшылары, әскери бөлімдердің (мекемелердің) қолбасшылары (басшылары), әскери оқу орындарының және жергілікті әскери басқарма органдарының басшылары табыстайды.
 Медалмен бірге марапатталғанға белгіленген үлгідегі куәлік беріледі.
 Мерейтойлық медалді табыс ету салтанатты жағдайда өткізіліп, марапатталушыға жеке табысталады. Табыстаудың алдында Қазақстан Республикасы Қорғаныс министрінің марапаттау жайлы бұйрығы жарияланады.
 Мерейтойлық медал кеуденің сол жағына тағылады. Қазақстан Республикасының мемлекеттік марапаттары болса, олардан кейін орналасады.
 Марапаттау тізіміне мерейтойлық медалді тапсыру туралы тиісті жазба енгізіледі.
 Табысталмаған медалдар мен оларға арналған куәліктер қайтару себептерін көрсете отырып, Қазақстан Республикасы Қорғаныс министрлігінің Кадр жұмысы департаментіне қайтарылады, бұл туралы тізімдерге тиісті белгі қойылады.
 Орындалған марапаттауларды есепке алуды, сондай-ақ мерейтойлық медалдармен марапаттау барысы туралы есептілікті Қазақстан Республикасы Қорғаныс министрлігінің Кадр жұмысы департаменті жүргізеді.

 Сипаттамасы 
«Қазақстан Республикасының Қарулы Күштеріне 20 жыл» мерейтойлық медалі жезден жасалған және диаметрі 34 мм дөңгелек пішінді.

Медалдың бет жағында екі қырлы тегіс сәулелері бар бес бұрышты дөңес қызыл жұлдыз, күн мен қалықтаған қыран бейнеленген. Жұлдыздың айналасында ұлттық ою-өрнек бейнеленген.

Медалдің арт жағында айналасын бойлай «Қазақстан Республикасының Қарулы Kүштepi 1992 - 2012» деген жылдарымен бірге, ортасында «20 жыл» деген жазу жазылған.

Медалдағы барлық бейнелер мен жазулар дөңес келеді. Медалдың шеттері жиекпен көмкерілген.

Медаль ені 34 мм және биіктігі 50 мм бесбұрышты қалыпқа құлақша мен сақина арқылы жалғанып, жібек муар таспасымен қапталған. Таспаның ортасында ені 2 мм үш алтын жолақ бар, олардың арасында ені 2 мм екі қызыл жолақ, ал алтын жолақтардың жиектерінде ені 9 мм көк жолақтар орналасқан. Таспаның шетінде ені 2 мм жасыл жолақтар бар. Таспаның ені — 32 мм.

Медал киімге түйреуішпен бекітіледі.

Медаль Өскемендегі Қазақстан теңге сарайында дайындалды.

 Тағы қараңыз 
 «Қазақстан Республикасының Қарулы Күштеріне 10 жыл» медалі

 Сыртқы сілтемелер 


Санат:Қазақстан медалдары